Il-każi attivi jkomplu jiżdiedu hekk kif jinstabu 134 każ ġdid ta' Covid-19 40 pazjent fiequ fl-aħħar sigħat
Il-każi attivi f'Malta komplew telgħin hekk kif fl-aħħar 24 siegħa nstabu 134 każ ġdid ta' Covid-19. Issa l-każi attivi jammontaw għal 1,543 hekk kif fiequ 40 persuna oħra. Il-każi tal-lum għadhom qed jiġu investigati. Minn dawk tal-bieraħ jirriżulta li kien hemm 36 każ ta' qraba ta' pazjenti bil-Covid-19, sitt persuni huma kollegi ta' pazjenti, għaxar persuni kellhom kuntatt dirett ma' persuni infettati, sitt każi rriżultaw minn ġemgħat, tlieta kienu importati u kien hemm żewġ każi oħra mill-cluster ta' Paceville. B'kollox, minn meta feġġet il-pandemija, f'Malta kien hawn 4,871 każ ta' Covid-19, filwaqt li 3,282 fiequ. Il-Covid-19 ħalla 46 vittma f'Malta. Waħda minnhom hija anzjana li tilfet ħajjitha fl-aħħar sigħat.